
AVIZ

asupra Proiectului de lege privind instituirea zilei de 14 septembrie

– Ziua Naţională a Constructorului
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere şi avizare, cu Proiectul de lege privind instituirea zilei de 14 septembrie – Ziua Naţională a Constructorului, transmis cu adresa nr. PL x 538 din 15 octombrie 2018 şi înregistrat cu nr. 4c- 12/198 din 16 octombrie 2018.
Conform dispoziţiilor art.75 alineatele (1) şi (3) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a adoptat iniţiativa legislativă în şedinţa din 10 octombrie 2018 

Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din 30 octombrie 2018.
Membrii Comisiei au examinat Proiectul de lege privind instituirea zilei de 14 septembrie – Ziua Naţională a Constructorului, Punctul de vedere al Guvernului transmis cu nr. 1091 din 06.06.2018 precum şi Avizul favorabil cu observaţii şi propuneri al Consiliului Legislativ, transmis cu nr. 515 din 30 mai 2018.
Proiectul de lege are ca obiect de reglementare instituirea zilei de 14 septembrie ca „Ziua naţională a constructorului”. Sărbătoarea va fi marcată prin manifestări şi acţiuni publice de către autorităţile publice centrale şi locale, precum şi de către organizaţiile neguvernamentale.
În raport de obiectul şi conţinutul reglementării, iniţiativa legislativă face parte din categoria legilor ordinare.
În urma dezbaterilor şi a opiniilor exprimate, Comisia pentru cultură, arte, mijloace de informare în masă a hotărât, cu unanimitatea voturilor parlamentarilor prezenţi, avizarea favorabilă a Proiectului de lege privind instituirea zilei de 14 septembrie Ziua Naţională a Constructorului.
PREŞEDINTE,

Gigel – Sorinel ŞTIRBU

